CELEX: 32020D2107
Language: lt
Date: 2020-12-14 00:00:00
Title: Komisijos įgyvendinimo sprendimas (ES) 2020/2107 2020 m. gruodžio 14 d. kuriuo iš dalies keičiamos Sprendimo 2007/25/EB nuostatos dėl jo taikymo laikotarpio (pranešta dokumentu Nr. C(2020) 8789) (Tekstas svarbus EEE)

2020 12 16   
               
               
                  LT
               
               
                  Europos Sąjungos oficialusis leidinys
               
               
                  L 425/103
               
            
         KOMISIJOS ĮGYVENDINIMO SPRENDIMAS (ES) 2020/2107
         2020 m. gruodžio 14 d.
         kuriuo iš dalies keičiamos Sprendimo 2007/25/EB nuostatos dėl jo taikymo laikotarpio
         
            
               (pranešta dokumentu Nr. C(2020) 8789)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. birželio 12 d. Europos Parlamento ir Tarybos reglamentą (ES) Nr. 576/2013 dėl gyvūnų augintinių vežimo nekomerciniais tikslais, kuriuo panaikinamas Reglamentas (EB) Nr. 998/2003 (1), ypač į jo 36 straipsnio 1 dalį,
         kadangi:
         
                     (1)
                  
                  
                     Komisijos sprendimu 2007/25/EB (2) nustatytos tam tikros apsaugos priemonės, susijusios su labai patogenišku paukščių gripu (LPPG) ir su kambarinių paukščių, kuriuos jų šeimininkai vežasi kartu, vežimu į Sąjungą. Jis priimtas reaguojant į H5N1 potipio LPPG protrūkius, siekiant apsaugoti gyvūnų ir žmonių sveikatą Sąjungoje ir taikomas iki 2020 m. gruodžio 31 d.;
                  
               
                     (2)
                  
                  
                     pasaulyje naminių paukščių ir kitų nelaisvėje laikomų paukščių populiacijoje vis dar pasitaiko įvairių H5 potipių, rečiau H7 potipio LPPG protrūkių. Keliose trečiosiose šalyse LPPG įgavo endeminį mastą, o kitose trečiosiose šalyse LPPG nustatytas pirmą kartą. Išlieka grėsmė, kad LPPG virusas gali patekti į Sąjungą nekomerciniais tikslais vežant kambarinius paukščius iš trečiųjų šalių, todėl turėtų būti toliau taikomos Sprendime 2007/25/EB nustatytos rizikos mažinimo priemonės;
                  
               
                     (3)
                  
                  
                     įgyvendinant Reglamentą (ES) Nr. 576/2013 parengti deleguotasis ir įgyvendinimo aktai, kuriais bus nustatomi gyvūnų sveikatos ir sertifikavimo reikalavimai nekomerciniais tikslais į Sąjungą vežamiems kambariniams paukščiams. Tačiau tam tikros šių aktų nuostatos tebėra svarstomos ir todėl šie du aktai, kuriais siekiama visam laikui pakeisti šiuo metu Sprendime 2007/25/EB nustatytas apsaugos priemones, nebus priimti iki 2020 m. gruodžio 31 d. – Sprendimo 2007/25/EB galiojimo pabaigos dienos;
                  
               
                     (4)
                  
                  
                     todėl atsižvelgiant į su LPPG susijusią epizootinę situaciją pasaulyje būtina pratęsti Sprendimo 2007/25/EB taikymo laikotarpį iki 2021 m. gruodžio 31 d. – iki tol turėtų būti priimti deleguotasis ir įgyvendinimo aktai, kuriais bus pakeisti Sprendimu 2007/25/EB nustatyti reikalavimai;
                  
               
                     (5)
                  
                  
                     todėl Sprendimas 2007/25/EB turėtų būti atitinkamai iš dalies pakeistas;
                  
               
                     (6)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo 2007/25/EB 6 straipsnyje data „2020 m. gruodžio 31 d.“ pakeičiama į „2021 m. gruodžio 31 d.“
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2020 m. gruodžio 14 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 178, 2013 6 28, p. 1.
         
            (2)  2006 m. gruodžio 22 d. Komisijos sprendimas 2007/25/EB dėl tam tikrų apsaugos priemonių, susijusių su labai patogenišku paukščių gripu ir su kambarinių paukščių, vykstančių kartu su šeimininkais, vežimu į Bendriją (OL L 8, 2007 1 13, p. 29).